Кабат алай эшләмәс идем... (төрмәдән репортаж)

	Рәшәткә артына килеп эләккән кешеләрнең күбесе белән аралашканда, алар әнә шулай дип антлар эчә. Тик хакыйкать еш кына моның киресен раслый. Хәтта иреккә чыгып, берничә көннән үк кабат җинаять юлына басучылар да җитәрлек. Әмма утырып чыгучыларның барысын да бер чыбыктан сөреп, андыйларның бөтенесен дә өметсезләр рәтенә кертү дә дөрес булмас иде. 	 Олы кешеләр утыра торган колонияләр бер хәл, ә менә балалар утыра, дөресрәге, тәрбия­ләнә торганында бөтенләй башка рух хөкем сөрә. Андагы та­ләпләр – көндәлек тормыш, ашау-эчү, эш белән тәэмин ителү мәсьәләләре түгел, ә нәкъ менә рухи шартлар турында сүз бара. Әнә шунысы ул балаларның киләчәктә нинди кеше буласына тәэсир итә дә инде. Ник дигәндә, алар теләсә нинди йогынтыга тизрәк бирелә. Күптән түгел Казандагы тәрбия коло­ниясендә Җәзаларны үтәтү буенча федераль хезмәтнең Татарстандагы идарәсе каршындагы Иҗти­магый советның чираттагы утырышы узды. Анда җинаять юлына баскан балаларның коло­ниядәге тормышын җиңеләй­түдән бигрәк, аларга иреккә чыккач ярдәм итү турында сөйлә­деләр. Тәкъдимнәр төрле – араларында җитдиләре дә, бүгенге хакыйкатьтән ераграклары да бар. Әмма берсе игътибарны аеруча җәлеп итте. Бәлки, коло­ниягә эләккән һәр егетне аерым эшмәкәргә беркетергәдер? Әнә шул шефлык мөнәсәбәтләре аларга иректәге тормышка тиз­рәк ияләшергә, әйтик, эш табарга ярдәм итәр иде. Тәкъдимне хуп­ладылар, дөрес, аның ничек тормышка ашырылачагы билгесез әле. Бу эшкә “Ватаным Татарстан“ да үз өлешен кертергә булды. Редакция журналистлары коло­ниядәге ике егет белән даими рәвештә элемтәдә торачак. Кем белә, бәлки, әнә шул аралашу аларга ярдәм итәр, һич югы, җаваплылыкларын арттырып, ка­бат тимер рәшәткә артына эләк­мәскә булышыр. 
	Илнар ХӨСНУЛЛИН	
Ватаным Татарстан

	№ 126 | 29.08.2014	


